SKY ปั้นทีม “NEBULA” สร้างดาวฤกษ์นำร่อง Tech Company
SKY เปิดวิสัยทัศน์ปั้นทีม “NEBULA” สร้างดาวฤกษ์นำร่อง Tech Company ปรับวัฒนธรรม-มอบหลากสิทธิประโยชน์ดึงดูด Tech Talent
SKY เปิดวิสัยทัศน์ปั้นทีม “NEBULA” สร้างดาวฤกษ์นำร่อง Tech Company ปรับวัฒนธรรม-มอบหลากสิทธิประโยชน์ดึงดูด Tech Talent
24 ส.ค. 2564

นายขยล ตันติชาติวัฒน์ ประธานเจ้าหน้าที่สายงานการตลาด บริษัท สกาย ไอซีที จำกัด (มหาชน) หรือ SKY กล่าวว่า นับตั้งแต่เริ่มมีวิสัยทัศน์ในการทรานส์ฟอร์มองค์กรสู่ Tech Company บริษัทได้รวบรวมบุคลากรระดับดร.ด้านปัญญาประดิษฐ์ (AI) ที่มีความรู้ความเชี่ยวชาญด้านวิทยาศาสตร์ข้อมูล (Data Science) จำนวน 7 คน จัดตั้งทีมพิเศษขึ้นภายใต้ชื่อ เนบิวลา (NEBULA) เพื่อเป็นทีมนำร่อง (Pilot Team) ในการปรับเปลี่ยนองค์กร สร้างวัฒนธรรมและสร้างสรรค์เทคโนโลยีใหม่ๆ เพื่อสร้างความเปลี่ยนแปลงที่ดีจากภายในสู่การตอบโจทย์คุณภาพชีวิตและความปลอดภัยที่ดีขึ้นของผู้คน
“NEBULA คือกลุ่มเมฆหมอก แก๊ส ฝุ่น พลาสมา ที่อยู่ในอวกาศ รอวันกลายเป็นดาวฤกษ์ ทีมนำร่องของเราทีมนี้ จึงเปรียบเสมือนทีมที่จะพัฒนาให้ทุกคนเป็นดาวฤกษ์ที่ฉายแสงได้ด้วยตัวเอง และเป็นแสงที่ช่วยกันขับเคลื่อนองค์กรสู่อนาคตต่อไป” นายขยล กล่าว
ทั้งนี้ จากทีมตั้งต้น 7 คนในวันแรก ขยายสู่ทีม 50 คนในปัจจุบัน NEBULA แบ่งทีมออกเป็น 4 หน่วยย่อย (Squad) แต่ละทีมทำงานคล้ายคลึงกับสตาร์ทอัพ ได้แก่ 1.Voyager เป็นทีมแรกสุดของ NEBULA ดูแลกลุ่มเทคโนโลยีที่เกี่ยวข้องกับการเดินทางอย่าง AOT Airports Application แอปพลิเคชันที่จะช่วยให้การเดินทางเป็นเรื่องที่ง่ายขึ้น 2.Tossakan ดูแลกลุ่มเทคโนโลยีที่เกี่ยวข้องกับความปลอดภัยของมนุษย์
เช่น ระบบ Access Control, เทคโนโลยี AI ที่ประมวลผลผ่านกล้อง CCTV, Internet of Thing (IoT) ที่เกี่ยวข้องกับความปลอดภัย ปัจจุบัน กำลังอยู่ระหว่างพัฒนา Security Platform ของตัวเอง 3.Orion ดูแลเรื่อง Digital Transformation ให้องค์กรและหน่วยงานต่างๆ ทำทุกอย่างจากกระดาษให้เข้าสู่ Data Platform ตอบโจทย์องค์กรยุค Digital Transformation 4.Interstellar เป็นทีมกลางที่พัฒนา Data Platform รวบรวม และวิเคราะห์ข้อมูล เพื่อนำไปสู่การปรับปรุงและพัฒนาเทคโนโลยีภาพรวม
นายขยล กล่าวเพิ่มเติมว่า สมาชิกกว่า 70% ของทีม เป็นกลุ่มเลือดใหม่ (Young Blood) ในหลากหลายตำแหน่งงานที่เกี่ยวข้องกับการพัฒนาและออกแบบสถาปัตยกรรมซอฟต์แวร์ ค่าเฉลี่ยอายุคนในทีมอยู่ที่เพียง 27 ปี โดยหลักการในการคัดเลือกแบ่งเป็น 4 เกณฑ์หลัก
ได้แก่ 1.มีชุดทักษะ (Skillset) เหมาะสมกับตำแหน่งงาน 2.มีชุดความคิดพร้อมสร้างความแตกต่าง ความเปลี่ยนแปลงสู่อนาคต (Disruptive Mindset) ซึ่งเป็นชุดความคิดที่มีประโยชน์อย่างมากต่อทุกความท้าทายทางธุรกิจ 3.มีชุดความคิดแบบเติบโต (Growth Mindset) ยืดหยุ่น ไม่ยึดติดกับรูปแบบและกระบวนการแบบเดิม พร้อมหาแนวทางใหม่มาสร้างผลลัพธ์ที่ต้องการ 4.มีความหลงใหลในเทคโนโลยี (Passion &amp; Obsession) สอดคล้องหรือส่งเสริมไปกับการทำงาน
“เราเชื่อว่า พนักงานจะสามารถสร้างสรรค์ผลงานที่ดีได้จากการได้รับโอกาสที่เปิดกว้างในการเรียนรู้ มีอิสระทางความคิด และได้ทำงานภายในองค์กรอย่างมีความสุข หรือพบเจอกับองค์กรที่เป็น Happy Workplace เราจึงมอบอิสระในการทำงานและการเรียนรู้ให้กับทีม NEBULA เริ่มต้นด้วยกระบวนการทำงานแบบ Agile กล่าวคือ มีการสื่อสารระหว่างกัน และการพัฒนาตนเองอยู่เสมอ ส่งเสริมการเรียนรู้แบบ Knowledge Sharing ภายในองค์กร ให้พนักงานมีโอกาสเติบโตทั้งในสายงานเดิมและก้าวข้ามสู่สายงานใหม่” นายขยล กล่าว
อย่างไรก็ตาม แม้จะขึ้นชื่อว่าเป็น Pilot Team แต่ขยลย้ำว่า สกาย ไอซีที อาจมีการเพิ่ม Squad ใหม่ๆ สำหรับพัฒนานวัตกรรมแห่งอนาคตอื่นๆ อาทิ Smart City และมีแผนจะขยายทีม NEBULA ไปถึง 100 คน บริษัทจึงยังเปิดโอกาสให้ Tech Talent หน้าใหม่มาร่วมเติบโตไปกับทีม NEBULA เพื่อสร้างสรรค์นวัตกรรมตอบโจทย์การพัฒนาประเทศและคุณภาพชีวิตของผู้คนให้ดียิ่งขึ้น โดยยังมีตำแหน่งที่เปิดรับอีกหลากหลายตำแหน่ง อาทิ Front-End Developer, Back-End Developer, Full-Stack Developer ผู้สนใจสามารถสมัครได้ที่ https://bit.ly/3jyF02h
“เราไม่ได้ต้องการสร้างดาวฤกษ์เพียงไม่กี่ดวง เราอยากให้ NEBULA เป็นพื้นที่ที่พัฒนาดาวฤกษ์จำนวนมาก จนเกิดเป็นกาแล็กซีที่งดงาม” นายขยล กล่าว